അതിര് കടന്ന ക്രൂരത രക്തത്താല് ചുവന്ന് കടല് കോപന്ഹേഗന്: ഡെന്മാര്ക്കിലെ ഫറോ ദ്വീപില് കഴിഞ്ഞ ഞായറാഴ്ച വിനോദ വേട്ടയുടെ ഭാഗമായി കൊന്നൊടുക്കിയത് 1400ഓളം ഡോള്ഫിനുകളെയാണ്. ഇങ്ങനെ കൊന്ന ഡോള്ഫിനുകളുടേയും അവയുടെ രക്തം പടര്ന്ന് ചുവപ്പ് നിറമായ സമുദ്രത്തിന്റേയും ചിത്രങ്ങള് വ്യാപകമായി പ്രചരിച്ചതോടെ ഈ കൊടുംക്രൂരതയ്ക്കെതിരെ അന്താരാഷ്ട്ര പ്രതിഷേധം ഉയരുകയാണ്. ഡെന്മാര്ക്കിന് കീഴിലുള്ള സ്വയംഭരണാധികാരമുള്ള ദ്വീപാണ് ഫറോയില് പമ്ബരാഗതമായി തുടര്ന്നുവരുന്ന വിനോദ വേട്ടക്ക് ഗ്രിന്ഡഡ്രാപ് എന്നാണ് വിളിപ്പേര്. ഈ വേട്ട ഇവിടെ നൂറ്റാണ്ടുകളായി തുടര്ന്നുവരുന്ന ആചാരമായതിനാല് നിയമ പരമായ തടസങ്ങളുമില്ല. എല്ലാ വര്ഷവും ഇത്തരം വേട്ടകള് ഇവിടെ പതിവാണ്. ബോട്ടുകളില് പോയി തിമിംഗലങ്ങളുടെയും ഡോള്ഫിനുകളുടെയും കൂട്ടത്തെ തീരത്തേക്ക് തെളിക്കും. തീരത്തേക്ക് അടുക്കുന്ന ഇവയെ ചാട്ടുളികള്, കുന്തങ്ങള് പോലുള്ള മൂര്ച്ചയുള്ള ആയുധങ്ങള് ഉപയോഗിച്ച് വെട്ടിക്കൊലപ്പെടുത്തും. ഇതോടെ ഇവയുടെ രക്തം കലര്ന്ന് സമുദ്രം ചുവന്ന നിറത്തിലാകും. ഈ ആചാരത്തിനെതിരെ വ്യാപക പ്രതിഷേധമുയര്ന്നതോടെ അടുത്ത കാലത്തായി ഫറോ സര്ക്കാര് വിനോദ വേട്ടയ്ക്ക് പല നിബന്ധനകളും വെച്ചിട്ടുണ്ട്. പ്രത്യേക പരിശീലനവും ലൈസന്സുമുള്ള ആളുകള്ക്ക് മാത്രമേ ഇങ്ങനെ വേട്ടയ്ക്കിറങ്ങാന് അനുവാദമുള്ളൂ. എന്നാല് ഇത് തങ്ങളുടെ സംസ്കാരത്തിന്റെ ഭാഗമാണെന്നും നിയമപരമായ സാധുതയുണ്ടെന്നുമാണ് ദ്വീപ് നിവാസികളുടെ വാദം. കൊല്ലുന്ന ഡോള്ഫിനുകളെയും തിമിംഗലങ്ങളെയും തങ്ങള് ഭക്ഷണത്തിനാണ് ഉപയോഗിക്കുന്നതെന്നും അവര് പറയുന്നു.